སྐད་ཡིག་ནི་མི་དང་མི་ཕན་ཚུན་འབྲེལ་འདྲིས་བྱེད་པའི་ལག་ཆ་ཆེས་གཙོ་བོ་ཡིན་ལ་མིའི་རིགས་ཀྱི་རིག་གནས་ཀྱི་གྲུབ་ཆ་གཙོ་བོ་ཞིག་ཀྱང་ཡིན།སྐད་ཡིག་སློབ་གསོའི་ཆོས་ཉིད་ལ་བརྩི་འཇོག་བྱས་ནས་དེང་རབས་སྤྱི་ཚོགས་ཀྱི་འཕེལ་རྒྱས་དང་འཚམ་པའི་སྐད་ཡིག་སློབ་དེབ་ཅིག་བསྒྲིག་པ་ལ་འབད་པ་བྱེད་དགོས།སྤྱིར་སློབ་མ་ལ་ཡོན་ཏན་བཟང་བོ་ཞིག་འཐོབ་ཏུ་འཇུག་ན་བདག་གཉེར་དང་།དགེ་རྒན།འཁྲིད་ཐབས།སྦྱོང་ཐབས་སོགས་ཕྱི་ནང་གི་རྐྱེན་གང་མང་ལ་རགས་ལས།དེ་ལས་སློབ་དེབ་ནི་གལ་ཆེན་ནང་གི་འགངས་ཆེན་རེད་དེ་སྤུས་ཀ་བཟང་བོ་ཞིག་མེད་ན་གོ་ཆོད་དཀའ།ང་ཚོ་བོད་ཀྱི་སྐད་ཡིག་སློབ་དེབ་ལ་མཚོན་ན་ལྗོངས་དང་ཞིང་ཆེན་ལྔ་བོས་མཉམ་དུ་བཀོལ་སྤྱོད་བྱེད་དགོས་པས་ཁྱབ་རྒྱ་ཧ་ཅང་ཆེ།དེ་ང་ཚོ་བོད་རིགས་སློབ་མ་ཚང་མ་ལ་འབྲེལ་བ་ཡོད་པ་ཀུན་གྱིས་ཤེས་གསལ་རེད།སློབ་དེབ་བཟང་ན་སློབ་མའི་ཤེས་རིག་གི་སྤུས་ཚད་དང་།བསམ་བློ་ཀུན་སྤྱོད་ཀྱི་སྤུས་ཚད་དང་།ཚན་རིག་རིག་གནས་ཀྱི་བྱང་ཚད་སོགས་སྐྱེད་སྲིང་བྱེད་པར་ནུས་པ་གང་ལེགས་འདོན་ཐུབ།ནུབ་བྱང་མི་རིགས་སློབ་ཆེན་གྱི་དགེ་རྒན་ཆེན་མོ་དཔའ་རིས་སངས་རྒྱས་ལགས་ཀྱིས་སློབ་དེབ་བཟང་བོ་ཞིག་ཡིན་ན།སློབ་མར་ཡོན་ཏན་འབྱོར་རྒྱུ་མགྱོགས།མཁས་པ་སྣ་ཚོགས་འབྱུང་ཚད་མགྱོགས།བོད་ཀྱི་ས་ཆའི་འཛུགས་སྐྲུན་སྣ་ཚོགས་འཕེལ་རྒྱས་གཏོང་ཚད་མགྱོགས།བསླབ་དེབ་བཟང་བོ་ཞིག་མ་ཡོང་ན་འཕྲིན་ལས་རྣམ་བཞི་སོགས་ཚང་མ་རྗེས་ལུས་སུ་འགྱུར་རྒྱུ་རེད།དགེ་རྒན་གྱིས་སློབ་དེབ་ལ་བརྟེན་ནས་སློབ་མའི་རྒྱུ་གཙང་ཞིང་ཤེས་རབ་ཅན་དུ་འགྱུར་དུ་འཇུག་དགོས།མི་རིགས་ཀྱི་ལ་རྒྱ་འཛིན་དུ་འཇུག་དགོས།ཡ་རབས་ཀྱི་སྲོལ་བཏོད་པ་དང་མ་རབས་ཀྱི་སྲོལ་སྣུབ་པའི་མི་བཟང་བོར་འགྱུར་དུ་འཇུག་དགོས།དེ་ལྟར་བྱས་ན་རྒྱལ་ཁབ་ཀྱི་སྲིད་འབྱོར་མངའ་ཐང་གཙོ་སྐྱོང་བྱེད་ནུས་པའི་མི་རབས་གསར་བའི་རིགས་སྐྱེད་སྲིང་བྱེད་ཐུབ་རྒྱུ་རེད།རྒྱུ་བཟང་ན་འབྲས་བུ་བཟང་།དུས་རབས་ཀྱི་ཁྲོད་ཡོན་ཏན་པ་ཞིག་བསྐྱེད་དགོས་ན་སློབ་དེབ་ཕུན་སུམ་ཚོགས་པ་ཞིག་དགོས།ཞེས་གསུངས་པ་ཡང་དོན་ལ་གནས་པའི་རེ་བ་ཞིག་ཏུ་འདོད།སྐད་ཡིག་བསླབ་ཚན་འདིས་སློབ་མ་ལ་སྐད་ཡིག་གི་ཡོན་ཚད་ལྡན་དུ་འཇུག་པར་མ་ཟད་བསླབ་ཚན་གཞན་དག་ལེགས་པར་སྦྱང་བྱེད་ཀྱི་རྨང་གཞི་དང་།སློབ་མ་ཕྱོགས་ཡོངས་ནས་འཕེལ་རྒྱས་འགྲོ་བྱེད་ཀྱི་རྨང་གཞི་ཡང་ཡིན།ལྷག་པར་དུ་དེ་ལ་མི་རིགས་ཀྱི་འདུ་ཤེས་སྐྱེད་སྲིང་དང་རྒྱལ་གཅེས་རིང་ལུགས་ཀྱི་བསམ་བློ་འཛུགས་སྐྲུན་གྱི་ནུས་པ་ལྡན་པས།ང་ཚོས་ད་ལྟ་སྤྱོད་བཞིན་པའི་སྐད་ཡིག་སློབ་དེབ་འདི་ཇེ་བཟང་ཇེ་ལེགས་སུ་བཏང་སྟེ་ཚིག་སྦྱོར་སྙན་ཞིང་ནང་དོན་ཕུན་སུམ་ཚོགས་པའི་སློབ་དེབ་ཅིག་ཏུ་བསྒྲིགས་ནས་རིམ་བཞིན་དུ་སློབ་མའི་ཕྱོགས་ཡོངས་འཕེལ་རྒྱས་འགྲོ་བར་སྐུལ་འདེད་བྱེད་དགོས།